text: Ezekiel 38 - Ang Pulong Sang Dios (HLGN) | Biblica
  Ezekiel 38 - Ang Pulong Sang Dios (HLGN)
  1Nagsiling ang Ginoo sa akon, 2 “Tawo, maghambal ka kontra kay Gog nga taga-Magog, nga pangulo sang Meshec kag sang Tubal. 3 Silinga siya nga ako, ang Ginoong Dios, nagasiling: Gog, pangulo sang Meshec kag sang Tubal, kontra ko ikaw. 4 Palisuon ko ikaw kag kaw-itan sang mga taga ang imo sag-ang, kag guyuron upod sang bug-os mo nga puwersa—ang imo mga kabayo, mga manugkabayo nga armado, kag ang imo madamo nga mga soldado nga may dalagko kag magagmay nga mga taming kag puro armado sang espada. 5 Magaupod sa ila ang mga soldado sang Persia, Etiopia,[a] kag Put, nga may mga taming kag helmet, 6 pati man ang Gomer kag ang Bet Togarma sa aminhan kag ang tanan nila nga mga soldado. Madamo nga mga nasyon ang magaupod sa imo.
  HLGN : Ezekiel 38